محتار بوصفها شلون وابدي منين
وهي أحله المدن لعيون شافتهه
وهي أول حبيبة الي بهذا الكون
وهي أول عشگ عالدرب مشاني
شگد حلوه گبل گالولي عنها أجداد
ومنها بكل مدن ماتلكه ابد ثاني
آني أحجي نعم اي أحجي عن الراح
بس أرجوك أبقى وياي ظل تاني
وك عمر الوطن ما جان جثة وموت
ولا بهاي السهولة وكف ويعاني
وحق أسم العراق بغداد تبقى بخير
وحق ربي ونبيه وحق قرآني
إتناسه الحزن أرجوك وأنسة الراح
ولا ترجع بعد تحجيلي من ثاني
أخوان ونظل عگال فوگ الراس
متحدين كلنا وهاي خوتنه
أنواع المدن كل أحنا متخاوين
دهوك ورمادي وياها بصرتنه
هذا رافضي ومن يمته هيج انكول
واذا الشيعي وكع ركضتله سنتنه
وذاكَ ناصبي وشلون هيج انگول
واذا السني أنجرح فزعتله شيعتنه
تركمان وعرب وأكراد ملتمين
بمسيح وصابئة وإسلام قوتنه
وعلى أرض الوطن نتمشه أيد بأيد
شمال او وسط وجنوب ديرتنه
أيد بأيد ولتكريت كلنا نروح
ونعبر عالسماوة هناك كعدتنه
ونطلع للرمادي نبات يم دليم
ونرجع للنجف ونزور حيدرنه
ونختم هالزيارة هناك يم بغداد
وللنعمان كلنا نروح نتعنه
ونعبر عالجسر نتوجه أحنه النوب
ويم كاظم الغيظ أنتم زيارتنه